Tume tiigerpüüton
Python bivittatus
Sugukond: Püütonlased (Pythonidae)
Üks maailma viiest suurest maoliigist. Hea ujuja, võib vee all olla kuni 30 minutit. Saagi surmab kägistades. Emane muneb 60–90 päeva peale paaritumist. Seejärel keerdub ta kurna (12–100 muna) ümber ja haub seda 2–3 kuud lihaseid väristades. Sel ajal ta ei söö. Kui keskmiselt 56 cm pikkused ja 113 grammi kaaluvad järglased munast väljuvad, alustavad nad kohe iseseisvat elu. Suguküpsus saabub 3.–5. eluaastal. Eluiga kuni 25 a.
Loodusvöönd: puisrohtla ja hõrendik
aastaajati niiske mets
vihmamets
Elab peamiselt hõredates metsades vee läheduses. Kasvab kuni 7 m pikkuseks. Isane on emasest lühem ja saledam. Toiduks püüab väiksemaid sõralisi, närilisi, linde. Suuremat saaki seedib umbes kolm nädalat ja võib seejärel söömata olla kuni neli kuud. Püütoneid peetakse küll laialdaselt tehistingimustes, kuid looduses nende arvukus väheneb. Püütoni nahka on pikka aega kasutatud moetööstuses, verd ja sappi tarvitatakse kohalikus rahvameditsiinis, noori püütoneid püüavad loodusest loomakauplejad.